24-01-2022  
Sags nr. 2022 - 1502   
Akt. id. 19043760

Postboks 970

3900 Nuuk

Tlf. (+299) 34 50 00

Fax (+299) 34 63 64

E-mail: isn@nanoq.gl

www.naalakkersuisut.gl

**Suliffinni namminersortuni aningaasarsialinnut suliffeqarnermut ikiorsiissutini aningaasanik qinnuteqarnermut, tunniussinermut aqutsinermullu malittarisassiat 17. januaari 2022-meersut**

Aningaasanut inatsimmi konto pingaarnermut 20.10.34-mut oqaasertaliussat nr. 4-t nassatarisaannik suliffinni namminersortuni aningaasarsialinnut suliffeqarnermut ikiorsiissutinik qinnuteqarnermut, tunniussinermut aqutsinermullu malittarisassiat aalajangersarneqarput.

Covid-19-ip tunillaassuulluni siammarternerata, ingammillu allannguutaani nutaanerpaap Omikronip aningaasarsiallit, sualummillu suliffiit namminersortut ajornartorsiortippai. Taamaattumik 2021-mit takornariartitsinermik inuussutissarsiorfimmut suliffeqarnermut ikiorsiissutit kingulliit uterfigeqqinnissaat pisariaqarpoq, taamaalillutik suliffiit tapersersorlugillu aningaasarsiallit nalinginnaasumik aningaasarsiaqarnissaat qularnaarneqassammata. Ikiorsiissutit kingulliit maannakkut illoqarfinni nunaqarfinnillu assigiinngitsuni annertuumik tunillaassuuttoqarfiusumut pisoqarfimmut naleqqussarneqassapput, tassunga ilaassallutik namminersortutut suliffiusut.

Aningaasarsiallit immikkoortitaanermik eqqugaasut angerlartitaasimasutut isigineqarput. Taamaalilluni suliffimmit coronamik attuumassuteqartumik sulinngittoqarnermut attuumassuteqartillugu oqaaseq angerlartitaaneq atorneqarpoq. Tamatumunnga tunngavigisaq tassaavoq Naalakkersuisut tusagassiorfinnik katersortitsinermi 17. januaari 2022-mi nalunaaruteqarnerat, tamatumani tunillatsissimanermik ersiuteqarnermi innuttaasut aamma angerlarsimaqqullugit kaammattuuteqarlutik.

Suliffeqarnermut ikiorsiissutinut malittarisassiat makku atuupput.

# Piumasaqaatit tamatigoortut

* 1. Suliffeqarnermut ikiorsiissutit suliffinnut namminersortunut, suliffimmik piginnittup saniatigut aningaasarsiaqarlutik atorfeqartunut tunngasuupput.
  2. Suliffimmik piginnittoq aamma piginnittooqataasoq, ilanngullugit pingaarnertut aktie-ateqartut suleqataasutut isigineqanngillat, taamaattumillu taakkununnga aningaasarsianut taarsiissutinik pissarsiaqartoqarsinnaanngilaq.
     1. Inuk suliffimmik piginnittutut imaluunniit piginneqataasutut isigineqassaaq suliffimmik minnerpaamik 25 %-inik piginnittuuppat. Taamatuttaaq pingaarnertut aktie-atilinnut atuutsitsisoqarpoq, takuuk isertitanut akileraartarnermut inatsimmi § 86.
  3. Suliffeqarnermut ikiorsiissutit suliffinnut qinnuteqarnissamut pisinnaatitaasunut aningaasarsianik taarsiissutissanut aaqqiissummik imaqarpoq.
     1. Piffissamut 17. januaari 2022-mit 6. apriili 2022-mut aningaasarsianut taarsiissutissanik tunniussaqartoqarsinnaavoq. Aningaasarsianut taarsiissutissat qaammammut ilivitsukkaamut naatsorsorneqarlutillu akiliutigineqartarput.
     2. Qinnuteqartut aningaasaqarnermut tunngaveqarlutik sulisunik soraarsitsisimasut sulisut sinnerisa angerlartitaanerinut aningaasarsianut taarsiissutissat pillugit kingusinnerusukkut qinnuteqarnissamut periarfissaajarneqanngillat. Taamaattorli soraarsitsinermut kingullermut ullup kingornatigut ullormi siullertut pisumi aningaasarsianut taarsiissutissat siusinnerpaamik atulersinnaassapput.
     3. Sulisunut soraarsitaareersimasunut aningaasarsianut taarsiissutissanik pissarsisoqarsinnaanngilaq, taakku soraarnerup nalaani suliffimmi suligaluarpataluunniit.
  4. Qaammammut pineqartumut nassuiaatinik nassiussisoqarnermut naleqqiullugu nalinginnaasumik qaammammut aningaasarsiaqarfinnut tamakkununnga atatillugit aningaasarsianut taarsiissutissat naatsorsorneqartarput.
  5. Aningaasarsianut taarsiissutissat pillugit qinnuteqaat kingusinnerpaamik aningaasarsianik akiliuteqarfittut qaammatip kingornatigut qaammatip aappaata naanerani pisinnaavoq, tassalu 2022-mi januaarimi aningaasarsianut akiliutigisanut taarsiissutissat pillugit qinnuteqaat kingusinnerpaamik 31. marsi 2022-mi pissaaq.

Aaqqiissut 17. januaari 2022-mit ulloq 6. apriili 2022 tikillugu ilanngullugulu atuuttuuvoq.

# Aningaasarsianut taarsiissutissanut piumassaqaatit

* 1. Kalaallit Nunaanni angerlarsimaffeqartutut suliffik CVR-imi nalunaarneqarsimassaaq. CVR-imut normut ataasiakkaat tamarmik qinnuteqartutut ataasiinnarmut ittutut isigineqassapput, P-tut immikkoortukkuutaat ilaasut amerlassusaat apeqqutaatinnagit. P-tut immikkoortukkuutaat immikkut qinnuteqarfigineqarsinnaanngillat.
  2. Pisortat suliffeqarfiutaat, ilanngullugit namminersorlutik oqartussat imaluunniit kommunit pigisaattut aktianik piginneqatigiiffittut ingerlatseqatigiiffiit aaqqiissummik atugaqarsinnaanngillat. Pisortat suliffeqarfiutaanni paasineqassapput suliffiit tamarmik pisortat toqqaannartumik imaluunniit toqqaannartuunngitsumik, imaluunniit allatut ittumik suliffeqarfiup 49 %-iata sinneranik aqutsisuuffigisaat. Aaqqiissut peqatigiiffinnut, aningaasaateqarfinnut aamma suliffeqarfinnut imminnut ingerlatittunut atuutinngilaq, tassalu taakku sulliviit tamakkiisutut nalinginnaasumik ingerlatsinermut aningaasartuutaasa 50 %-iisa sinnerinik pisortanit tapiissutinik pissarsisassappata.
  3. Suliffimmi sulisut amerlanersaat Kalaallit Nunaanni najugaqartuussapput.
  4. Suliffimmi pisortat, kiisalu piginnittuiit ukiuni kingullerni tallimani akileraartarnermut inatsimmik unioqqutitsinermut, imaluunniit Kalaallit Nunaanni pinerluttulerinermut inatsimmi aningaasaqarnermi pinerlunnermut aalajangersakkanik unioqqutitsinermut eqqartuunneqarsimassanngillat.
  5. Sulisut amerlassusaannik nalunaarsuinermi suliffiup inuit aalajangersimasutut atorfeqartitatut amerlassutsit atussavai. Aaqqiissut tiguinnakkatut sulisunut atuutinngilaq, taakkulu malittarisassiat nalinginnaat tamakku malillugit suliffissaqartitsinermut ikiorsiissutinik imaluunniit pisortat ikiorsiissutaannik qinnuteqarnissamut innersuunneqassapput.
  6. Angerlartitaaneq tamakkiisumik aningaasarsiaqartitaalluni pissaaq.
  7. Angerlartitaaneq covid-19-imik pisoqarneranit toqqaannartumik tunngaveqartuussaaq. Sulisoq ulluni angerlartitaaffimmini suliassanik allanik suliaqaqqusaanngilaq – imaluunniit allatut attaveqarfimmi nutaamik (imaluunniit pioreersumik annertusaasumik) aningaasarsiaqarfigisatut suliaqarnermik ingerlassaqalersinnaanani.

# Aningaasarsianut taarsiissutissanik naatsorsuinerit

* 1. Sulisumut suliffigisanut ullukkaanut aningaasarsianut taarsiissutissat 1.000 kr.-t tikillugit tunniunneqassapput, sulisitsisumit aqunneqartutut soraarninngornermut aaqqiissutissat ilanngullugit, taamaattorli sulisunut piffissaq tamakkiisoq sulisuusunut ataasiakkaanut tamanut qaammatikkaani annertunerpaamik 20.000 kr.-nik.
  2. Aningaasarsianut aningaasartuummut assinganut tunngasunik sulisoq pisortanit aningaasanik allanik tapiissutinik pissarsiaqarsimappat taakku ilanngaatigineqassapput.

# Qinnuteqaat uppernarsaassutillu

* 1. Aningaasarsianut aningaasartuutaareersimasunut, ilanngullugit sulisitsisumit aqunneqartutut soraarninngornermut aaqqiissutissanut aningaasarsianut taarsiissutissat pillugit qinnuteqartoqarsinnaavoq. Aningaasarsianut taarsiissutissanik qinnuteqarfigisamut piffissamut tunngasunik aningaasarsiat allagartaannik nassiussaqartoqassaaq.
  2. Aningaasarsianut taarsiissutissat pillugit qinnuteqaat sullissivik.gl / borger.gl aqqutigalugu pissaaq. Qinnuteqaat tiguneqassanngilaq nittartagaq aqqutigalugu paasissutissat atuumassutillit tamarmik nassiunneqarsimatinnagit.
  3. Paasissutissat tunniunneqartut taakku eqqortuunerat pillugu ilumoorluinnarluni nalunaarut qinnuteqarnermi tunniunneqassaaq.
  4. Aningaasarsianut taarsiissutissat tiguneqarnissaannut najoqqutarisat eqqortuutinnerisa qularnaarnissaat siunertaralugu Naalakkersuisut ilassutinik paasissutissanik noqqaassuteqarsinnaapput. Ilassutitut paasissutissat tunniunnissaannut piffissamik killiliussamik naammaginartumik tunniussisoqassaaq. Piffissap killingititap iluani paasissutissat tunniunneqanngippata qinnuteqaat itigartitaassaaq.

# Akiliuteqarnerit

* 1. Aningaasarsianut taarsiissutissat akiliutiginerini qaammammut A-mik akileraarutit matussusernissaannut 30 % aconto tunniunneqassanngillat.

# Nakkutilliineq utertitaqarlunilu akiliuteqarneq

* 1. Taarsiissutit utertillugit akiliutigeqqusaasinnaapput imatut pisoqartillugu:
     1. Aningaasarsianut taarsiissutissanut piffissaasumi aningaasaqarnermut tunngasunik qinnuteqartoq sulisunik soraarsitsissappat.
     2. Aningaasarsianut taarsiissutissat pillugit qinnuteqaammut qinnuteqartoq paasissutissanik eqqunngitsunik tunniussaqarpat.
     3. Qinnuteqartoq aningaasarsianut taarsiissutissanik pisinnaatitaanani, siulianilu piumasaqaatinut akerliusunik pissarsisimappat.
  2. Kingornatigut nakkutilliinissamik siunertaqartumik aningaasarsianut taarsiissutissat akiliutiginissaannut piumasaqaatitut suliffeqarfik/inuk piumaffigineqarnermigut paasissutissanik Naalakkersuisunut tunniussaqassaaq.
  3. Tapiissutit inatsisinut naapertuuttumik tunngaveqarluni tiguneqarsimanerat pillugu kukkunersiuisartumit nalunaarut pillugu Naalakkersuisut piumasaqaateqarsinnaapput.
     1. Kukkunersiuisartup akuerisap atorneratigut aningaasat aningaasaliissutigisat Naalakkersuisut nakkutigisinnaavaat.
  4. Aningaasat akiliutigineqartut tamakkiisumik imaluunniit ilaannakortumik utertillugit Naalakkersuisut akileqqusinnaavaat imatut pisoqartillugu:
     1. akiliuteqarnermut tunngavigisat annertuumik allanngorsimanerat
     2. suliffik paasissutissanut tunniunneqartunut taakkununnga ilumoorluartuunera apeqqutaatinnagu suliap aalajangiiffiginissaanut suliffiup paasissutissanik eqqunngitsunik tunniussaqarsimanera, imaluunniit paasissutissanik nipangiussaqarsimanera
     3. Akileraartarnermut Aqutsisoqarfimmit killiliussatut aalajangiussat arlaasa iluani uppernarsaatit piumasarisat nassiunneqarsimannginnerat, imaluunniit uppernarsaatit nassiunneqartut naammattuunnginnerat.
  5. Suliffeqarfik paasissutissanik eqqunngitsunik tunniussaqarsimappat, imaluunniit suliamik isumaginninnermik allatut ittumik salloqittaaniarsarisimappat Kalaallit Nunaanni Pinerluttulerinermut Inatsit, inatsit nr. 306, 30. apriili 2008-meersoq malillugu pineqaatissiissutit aallartisarnissaat siunertaralugu Naalakkersuisut Politiinut nalunaarummik tunniussaqassapput.
  6. Aningaasarsianut taarsiissutit akiliutaasut Akileraartarnermut Aqutsisoqarfimmut nalunaarutigineqassapput.

# Suliamik isumaginninnermut malittarisassiat

* 1. Aningaasarsianut taarsiissutissat pillugit qinnuteqaammik Akileraartarnermut Aqutsisoqarfik allaffissornermik suliarinninnermillu isumaginnittuuvoq.
  2. Aningaasarsianut taarsiissutissat pillugit Akileraartarnermut Aqutsisoqarfiup aalajangiussineri aalajangiussinermit sapaatip akunneri sisamat iluini xxxxx-imut xxxxx-imiittumut maalaarutigineqarsinnaapput.